Imtella' Awwissu 14, 2021 Ir-rapper Nicki Minaj u żewġha Kenneth Petty qed jiffaċċjaw kawża ċivili għad-danni b'rabta ma' attentat stupru fl-1994 li Petty kien ammetta għalih. L-attentat stupru kien seħħ fuq tfajla li llum għandha 43 sena, u li għalih Petty kien qatta' erba' snin u nofs il-ħabs. Is-sena li għaddiet huwa spiċċa arrestat minħabba li baqa' qatt ma rreġistra lilu nnifsu bħala 'sex offender' b'rabta ma' dan il-każ. Fil-kawża li fetħet, il-vittma ta' Petty qed tallega li permezz ta' intermedjarju, Nicki Minaj offrietilha $500,000 biex tibdel il-verżjoni u tirtira l-akkużi fil-konfront ta' Petty. Qalet ukoll li, fost oħrajn, Minaj ċemplitilha u offriet lilha u lil familtha titjira lejn Los Angeles "biex tgħinha." Allegatament wara ftit jiem li rrifjutat l-offerti ta' Minaj, il-mara bdiet tirċievi ħafna telefonati li tawha fastidju u żjarat mhux mixtieqa. Qalet li ilha ma tistax taħdem minn Mejju tas-sena l-oħra minħabba li qabditha dipressjoni u paranoja, u spiċċat tgħix fil-moħbi u tiċċaqlaq minn post għall-ieħor. Minaj u Petty żżewġu fl-2019 u għandhom tarbija ta' sena. Minaj kienet irtirat mix-xena mużikali biex, fi kliemha, ikollha familja.